Sasvári Özséb

**KARANTÉNBA ZÁRVA**

Egy ötödikes naplója nyomán

GYEREK (5. osztályos fiúgyermek)

ANYA (várandós anya, 7. hónapban van, és feküdnie kell),

NAGYMAMA (másik városrészben egyedül élő, 65 év feletti nagymama)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Kesztölc, Klastrom u. 25.*

*Helyszín: Nagyvárosi többszintes társasház 3 szobás lakásában, átlagosan berendezett nappali, sarokban íróasztallal, ahol van egy számítógép, az asztalon laptop, és okos telefonok.*

*A szoba oldalán egy hely, ahol az 5.-es gyermek a naplójából olvas.*

*A nappaliban a kanapén fekszik az anyuka.*

*Induló jelenet:*

*Gyermek olvassa a naplót:*

GYEREK 2020. május 1.

Kedves naplóm. Ez az első napom, amikor időt tudok szánni az írásra. Két hónapja nem írtam egy sort sem. ne haragudj, de olyan dolgok történtek, amik miatt ezt nem tudtam megtenni. Most végre megnyugodhattam, és leírok neked mindent, ami történt. Március 10-én írtam utoljára, onnan folytatom.

2020. március 13. (Ekkor az olvasó gyermek leteszi a naplót, és bemegy a díszletek közé, eljátssza, amit írna a naplóba, a napló kinyitva marad egy kis asztalon a színpadon jobbra).

GYEREK (bejön az ajtón) Szia Anya! Megjöttem! Képzeld, olyan érdekes dolgok történtek! Háromszor kellett előadni a március 15-ki műsort, mert nem lehetett benn egyszerre sok gyerek!

ANYA Szia Csabi! Örülök, hogy hazajöttél, és egyébként sikerültek az előadások?

Izgultam érted!

GYEREK Harmadjára egész jó volt, de minden összekavarodott elsőre! Ma valahogy mindenki olyan ideges volt. Mi a kaja?

ANYA Nagymama volt itt délelőtt, és hozott gulyáslevest meg túrós tésztát. Egyél salátát is. Meg tudod oldani egyedül, ugye?

Gyerek kimegy, hallatszik némi csörömpölés, csörgés, majd egy - Bocs Anya! Nincs semmi probléma! Megint csörömpölés. – Bocs, ez eltört, de felsöpröm! (*Anya közben felsóhajt)* Kisfiam, most mi tört el?

GYEREK Csak abból a készletből egy leveses tányér, amiből már amúgy is kevés maradt. Mindent intézek! Újabb csörömpölés

*Anya közben nézi a laptopot, és szól*

ANYA Csabi! Most egy picit legyél csöndben, valami fontosat kell megnéznem! Nem, ez nem lehet igaz! Úgy néz ki, hogy itthonról fogsz tanulni! Este lesz egy bejelentés!

GYEREK Hurrá! Akkor nem kell iskolába menni! Itthon lehetünk, előre hozták a szünetet! – táncol.

ANYA Hát, nem tudom. Akkor mit fogunk csinálni. Tudod, hogy minden tantárgyat ugyanúgy kell tanulnod, csak itthon, és én nem tudok olyan sokat segíteni.

GYEREK De Apa tud, és a Nagymama is, és közben többet tudok játszani, majd elmegyünk sétálni! Örül. *(Gyerek odamegy a naplóhoz, és lapoz)*

2020. március 16.

Majd visszamegy, nyújtózkodik, törli a szemeit.

Hurrá, alhatok sokáig, és még nincs is tananyag! Jó reggelt Anya! Miért vagy olyan szomorú?

ANYA Tudod, az éjjel Apa ügyeletes volt a kórházban, és most kiadták, hogy orvosként át kell mennie Balassagyarmatra, ott kell maradnia. Haza nem jöhet, mert nem veszélyeztethet engem és a kistestvéredet. – Elkezd sírni.

GYEREK Anya! Majd én elmegyek a boltba, és a Nagyi is Jön segíteni. Biztos pár nap, és itthon lesz Apa is. Ugye? Ugye? – Elhaló a hangja, odamegy és megfogja az Anyja kezét. *(Anya igyekszik abbahagyni a sírást, és kicsit mosolyogni.)* Kisfiam. Egyelőre nagyon szigorú szabályokat hoztak. Nagyi nem jöhet ide, mert nem lenne jó, ha megbetegedne. Nekem sem lenne jó ebben az állapotban. Apa nem tudjuk, mikor jöhet haza. te pedig gyerekként nem mehetsz boltba. Itt vagyunk ketten, és valamit ki kell találnom. Érted?

GYEREK (megszeppenve) Értem, tudod mit! majd hozatunk, nem? Hát már sokszor hozattunk pizzát meg kínait, azt én nagyon szeretem. Aztán jövő héten már biztos mehetek iskolába, és minden rendben lesz, ugye?

ANYA (mosolyog) Persze, hozatunk. Beszéltem Apával, ő szólt az önkormányzatnak, és felhívnak majd, mert lehet kérni, hogy bevásároljanak helyettünk. Minden rendben lesz, neked most az a fontos, hogy tudjál tanulni.

*Gyerek odamegy a naplóhoz*

GYEREK 2020. március 20.

Oda ül az íróasztalhoz. Nézi a laptopot.

Anya! Nem értem, tudsz segíteni? Itt vannak ezek az anyagok, és tudom, hogy Éva néni még nem is írt soha ilyet. Szerintem lehagyott egy fontos oldalt.

ANYA Kisfiam, hozd ide az anyagot, de tudod, hogy nekem látnom kell a könyvet is, meg mindent. Hozzál tollat, füzetet. - Gyerek odaviszi.

GYEREK Itt van, nem tudom megcsinálni, nem is értem, és ez az egész olyan nehéz! Anya! Én ki akarok menni, most írt a Krisztián, hogy ők kimennek, és én is menjek.

ANYA Sajnos nem lehet, értsd meg! Most benn kell maradj, de az erkélyre kimehetsz. Milyen jó, hogy van erkélyünk! Figyelj ide! Szemben laknak Krisztiánék, tudtok egymásnak integetni, jó?

GYEREK (lemondóan) Nagyon jó. - Hirtelen elsírja magát – Miért tart ilyen soká? Miért kell nekünk itt benn rostokolni? Elegem van ebből az egészből!

ANYA Tudom, hogy nagyon nehéz, nem tudsz menni edzésre sem, nincs foci, nincs Forma1, nincs semmi, amit annyira szeretsz. nincsenek itt a barátok, és nagyon nehéz a tananyag. Mindent elhiszek. Valamit ki kellene találjunk, mert sajnálom, de ez még sokáig el fog tartani. Beszélj Apával majd, ha felhív, ő is ezt mondja. Tartsunk ki, miatta is, meg a Nagymama miatt is. -Közben eltorzul az arca, és felnyög. A gyerek ijedten felkel, és odaszalad hozzá.

GYEREK Anya! Mi a baj? - Elsírja magát- Nem akarom, hogy Te is elmenj!

*Anya sóhajt egyet, és megpróbál mosolyogni, megsimogatja a gyerek fejét.*

ANYA Tudod, hogy szokott keményedni a hasam, és akkor nagyon fáj. De már jobb. Tudom, hogy nagyon unatkozol, és ezért sokat gépezel meg telefonozol. Képzeld, kitaláltunk a Nagymamával egy szuper dolgot. Most vett egy okos telefont. - Itt a gyerek közbeszólt.

GYEREK Milyent, mert tudod, hogy nem egyformák, miért nem szóltatok nekem?

ANYA Meglepetésnek szántuk, és ma meg is kapta csomagban. Azt szeretné, hogy tudjatok beszélni, és a WhatsApp-on láthatjuk egymást. Most már hárman leszünk, jó? A Nagyi tudod, hogy nagyon szeret társasozni, közösen még azt is tudunk, egy csomó társas neki is meg nekünk is megvan.

GYEREK És Apa is tud velünk játszani, ugye? Biztos jó lenne neki is, én nagyon szeretném. – Újból sír - Egy csomó szörnyűséget olvastam Anya, én nem akarom, hogy Apa meghaljon, nem akarom, érted? – Zokog.

ANYA Kisfiam! Tudom, hogy mindenféle híreket olvashatsz, és nagyon nehéz most sok embernek a világon. Szép dolog, hogy aggódsz értük, de ezzel nem segítünk senkinek sem. Te is rosszabbul leszel, és nehezebb lesz a tanulás. Most hagyd a tanulást, és szeretném, ha inkább megnéznénk együtt valami jó filmet. Mit szólsz hozzá? te választasz! Én megkeresem.

GYEREK Anya! Jó nézzük, de utána tudsz nekem segíteni matekot tanulni. nem értem, meg nyelvtant is. És képzeld el, hogy le kellene futnom két km-t, hogy csináljam? Meg rajzolnom kellene egy épületet. ugye segítesz?

ANYA (sóhajt) Persze.

*Gyerek odamegy a naplóhoz:*

GYEREK 2020. március 24.

Anya nagyon rosszul van, és sóhajtozik, zihál:

Csabikám, kisfiam, gyere ide!

GYEREK (rohan) Anya, mi van veled, mit csináljak? Hívjam a mentőket, Anya, mond mit segítsek?

ANYA Hívd Apát, megmondja mit csináljak, hozd a vérnyomásmérőt, és azt a gyógyszert, ami a konyhában van. Hozz nekem még borogatást, tudod, ami a múltkor is jó volt.

GYEREK (rémülten) Apa nem veszi fel, pedig úgy volt, hogy éjszaka nem ügyel. Megyek, sietek, mindent hozok. Lélegezz mélyeket Anya, lazíts, ahogy Apával megtanultátok! - Kirohan. Visszajön borogatással, és egy pohár vízzel meg gyógyszerrel. – Idd meg Anya, hozom a vérnyomásmérőt. Hívhatom a Nagyit is?

ANYA Most ne, nem akarom, hogy ő is rosszul legyen. Jobb lesz a gyógyszertől, és a kisbabánk is megnyugszik.

GYEREK Nem szabad idegeskedned, azt mondta Apa is. Megígértem neki, hogy vigyázok Rád. Mindent megteszek, ígérem. tanulok is, meg főzök is, de neked nem szabad felkelned. Apa mondta, hogy még 4 hétig legalább jó lenne, ha kibírnád. - átöleli az Anyját, így maradnak, míg az végül elalszik. Ekkor a gyerek gyengéden betakarja, és elpakol, majd elmegy. Közben törli a könnyeket a szeméből. Ezután odamegy a naplóhoz:

*2020. március 27.*

*Gyerek fog egy telefont és beszél*

GYEREK Szia Nagymama! itt vagyok!

*Nagymama a szoba másik felében, elkülönítve fog egy telefont és beszél.*

NAGYMAMA Szervusz Csabikám! Milyen volt az éjszaka, jól aludtatok. Anya?

GYEREK Eltelt az éjszaka. – látszik rajta, hogy megtört, és az, hogy nem akar beszélni róla. – Anya még alszik, de akarok neki reggelit készíteni. Itt van előttem papír és ceruza, ahogy te is szoktad Nagyi, és leírom, hogy kell rántottát főzni, jó?

NAGYMAMA (kicsit nevetve) Persze, főzz rántottát. A tegnapi lista alapján meghozták a boltból a dolgokat?

GYEREK Igen, és mindent le is ellenőriztem, ahogy mondtad. Van tojás is bőven, mert azt kérted, hogy sokat rendeljek.

NAGYMAMA Mennyit rendeltél?

GYEREK 30 db-ot, az elég lesz?

NAGYMAMA Az elég lesz. Lejegyzeteled, amit mondok, és akkor is ott lehetek veled, mikor elkészíted. Annyira jó, hogy így tudunk beszélni, hogy láthatlak! Így közösen tudunk főzni, és meg tudok neked mutatni mindent! Ma mi legyen az ebéd? Ezen gondolkodtál?

GYEREK Anya tegnap annyira kívánta a spagettit, azt tudunk főzni? Azt mondtad, nézzek körül a fagyasztóban. El is olvastam, mi kell hozzá. Szerinted abban tudsz segíteni?

NAGYMAMA Az jó lesz. Segítek, de csak akkor, ha aztán délután átnézzük a töridet.

GYEREK Azt már tudom, tök könnyű.

NAGYMAMA Akkor könnyen fel is tudod mondani nekem. Anya megkért, hogy ebben segítsek, tudod, most össze kell fognunk.

GYEREK Olyan sok a tananyag Nagyi. És azt sem tudom, hogy csináljam, A tanárok küldik az anyagokat, és lehet, hogy meg sem kell tanulni. Énekből mit tanuljak? És tesiből?

NAGYMAMA Tudom, mindenki tudja, hogy ez nem könnyű. Hidd el, én is nehezen állom meg, hogy ne menjek ki, és ne beszélgessek a szomszédokkal. Legalább így együtt vagyunk, és meglátod, vége lesz, és akkor kimegyünk a kedvenc rétünkre. Azt szeretném, ha együtt, főzés után gondolatban elmennénk a rétünkre. Mit szólsz? Este pedig egy olyan nagy sakkpartit szervezhetsz, mint tegnapelőtt.

GYEREK Nagyi! Te olyan bölcs vagy! Anya ébredezik, mehetünk reggelit főzni. - odamegy a naplóhoz.

*2020. április 9.*

*Anya fekszik, nézi a Laptopot, és a gyerek mellette ül.*

GYEREK Na! Mit mond a miniszterelnök? Vége, ugye? És Apa is hazajöhet! És akkor mehetek iskolába és focizni, meg a barátokkal moziba! És meglocsolhatom a Nagyit meg Lucát, meg Lenkét. Na, mond már!

ANYA (szomorúan, fogja a hasát) Sajnálom, de tovább marad a karantén. – Gyerek sírni kezd, megsimogatja. - Annyira büszke vagyok rád, és nagyon szeretném, ha kimehetnél, hidd el! Ha kitartunk, akkor hamarabb vége lesz!

GYEREK De mi lesz a húsvéttal, azt mindig együtt töltjük, mindig süt a Nagyi, és most, hogy lesz ez az egész? Hol van Apa?

ANYA Bár 5. osztályos vagy, tudom, hogy ezt nagyon nehéz neked átélni. Eddig még mindig együtt ünnepeltünk. Mindannyiunknak szomorúbb lesz ez az ünnep. Viszont van egy jó hírem! Apa megígérte, hogy minden este felhív, és együtt tudtok játszani a kedvenc játékoddal. Na, mit szólsz! Úgy intézte, és most kapott rá engedélyt!

GYEREK Hurrá! fel is kell készülnöm, hogy én győzzek! Megyek és gyakorolok. - Elmegy, aztán odamegy a naplóhoz.

*2020. április 12.*

GYEREK (sír) Azt ígérte, hogy minden este játszik velem. És most már nem veszi fel. – (sír tovább)

ANYA Írta smsben, hogy vészhelyzet állt elő, és be kellett menjen. Annyira sajnálom. Nem tudok én játszani helyette?

GYEREK Nem! És tudd meg, hogy elegem van ebből az egészből! Ez mind a felnőttek miatt van! Olyan okosnak képzelitek magatokat! - És sir tovább, az Anya megrendülten hallgat. - Fel is hívom a Nagyit. – Hívja a mobilon, elmegy a szoba másik sarkába. - Nagyi, te vagy az? - ekkor már zokog. Nagyi látszik a másik oldalon, ahogy felveszi a telefont.

NAGYMAMA Igen, Kincsem, de mi a baj?

GYEREK Olyan egyedül vagyok! Apa már ma sem ér rá, és nem játszik velem. Fontosabb a munkája, mint én!

NAGYMAMA Úgy érzed, hogy cserbenhagyott, ugye?

GYEREK Húsvét van, és ilyenkor mindig együtt vagyunk! Miért nem lehet ezt betartani?

NAGYMAMA Mit mondott neked, miért nem tud játszani?

GYEREK SMS-t írt, hogy sajnálja, de vészhelyzet van a kórházban, és be kell mennie.

NAGYMAMA Úgy érzed, hogy neked mindig le kell mondanod, ugye?

GYEREK Igen. Mintha én nem is lennék.

NAGYMAMA Ez nagyon fájdalmas lehet, és biztos én is nagyon sírnék. Tudod, mit? Sírd ki magad, és tudd azt, hogy egy hős vagy. Én beszéltem Apáddal, és elmondta, hogy mennyire fáj neki, hogy nem lehet veletek, de nem akarja, hogy lásd, mennyire szenved. Tudod, ő már csak egy apuka. A legjobban ő várta, hogy most majd együtt játszatok esténként, és még tanácsot is kért tőlem a játékhoz, de ezt ne tudd!

GYEREK (csodálkozó szemekkel) De 6-2-re levertem tegnap este!

NAGYMAMA Képzeld el, mennyi lett volna az eredmény, ha nem kér segítséget! – Itt már kicsit a gyerek is nevet. – Ti vagytok neki a legfontosabbak, de van egy hivatása: orvos, és most a frontvonalban életeket kell mentenie. Érted ezt, Kincsem? Érted, hogy most helyt kell állnia a kórházban? Miközben rád gondol, és szomorú.

GYEREK (kicsit szégyenlősen) Belátom, de akkor is annyira rossz! – Lopva az Anyjára néz, aki nagyon lehangoltan fekszik. – Még Anyával is kiabáltam. Köszönöm Nagyi, megint segítettél! Megyek, és megvígasztalom Anyát. Addig is szia! – Odamegy az Anyjához - Anya! Ne haragudj, de annyira elegem van ebből a karanténból!

ANYA Tudom, és amit lehet megteszek, hogy átvészeljük. Apa is mindent megtesz, és sajnos ez most majdnem olyan, mint egy háború. nem tehetünk azt, amit szeretnénk. Ő pedig orvos, és hősiesen helytáll. Mi lenne, ha csinálnánk neki egy húsvéti videót, ahogy itt vagyunk, az asztalon van sonka, meg mindenféle, és köszöntjük? Mit szólsz?

GYEREK (felcsillanó szemmel) Megyek, és alkotok, de jó! Nagyival úgyis megfőztük a tojást meg a sonkát is. – Kimegy, hamarosan csörömpölés hallatszik, aztán a hangja. – Nem történt nagy baj, most már a készletből az utolsó tányér is eltört! legalább nem kell nézni. – Anya csóválja a fejét.

*2020. április 18.*

GYEREK Na, Anya, mit mondtak? Kimehetünk, és mehetek focira?

ANYA Sajnos még mindig nem. Viszont már javulnak az adatok. A vége felé vagyunk, és most már kevesebb időt leszünk bezárva! És az orvos is megnyugtatott, mikor eljött és megvizsgált! Apa pedig jövő héten hazajöhet, igaz még két hétig nem jöhet hozzánk, de legalább itt lesz a városban!

GYEREK Eddig nem is gondoltam, hogy mennyire jó nekem. mehetek focizni, kinn lehetek a parkban, itt vagytok és szerettek, csak most, hogy irodalomból le kellett írni, hogy mi az, ami a karantén előtt a legfontosabb és legjobb dolog volt az életünkben. Jaj, közben sajnos odaégettem a rizst! Szellőztetek, jó? Pedig Nagyi mondta, hogy ne hagyjam ott. – Kimegy. - Anya! Kimostam a ruháidat, de nincs közte fehér, pedig fehéret is tettem a gépbe, most akkor mi legyen?

ANYA (lemondóan sóhajt) Nem baj, az a lényeg, hogy ki vannak mosva. Most már úgyis mindegy.

GYEREK Húsz perc múlva nagydoga matekból, és nagyon izgulok! Majd utána kiteregetek, jó? Múltkor is alig tudtam behozni az oldalt.

ANYA Rendben, a kiteregetésben, a ruha simításban tudok segíteni, addig hozd ide! - Gyerek kimegy, aztán odamegy a naplóhoz.

*2020. április 24.*

ANYA (zihál) Csabi! Azonnal hívd fel a mentőket, azt érzem, hogy most muszály bemenni a kórházba. – gyerek jön, rémülten néz, de tartja magát. Hívja a kórházat.

GYEREK Jönnek, ahogy tudnak, de most akkor mi lesz Anya?

ANYA Kisfiam, most ez a megbeszélt B. forgatókönyv. – Elővesz egy füzetet. – Tudod, ahogy Apával egyeztetve felírtunk mindent. Ott van a bőrönd a sarokban. – (Gyerek elővesz egy kis bőröndöt.) – mindent meg tudsz e szerint csinálni. – A gyerek izgatottan rohan fel- és alá – Nem lesz semmi baj, meg fog születni a hugicád.

GYEREK És én miért nem mehetek veled?

ANYA Tudod. hogy nem jöhet be senki a kórházba, megbeszéltük. Vészforgatókönyv van, kicsim. – A gyerek leül mellé és átölelik egymást. - Te vagy az én hősöm, nagyon bátor és kitartó, és megígérem, hogy ha minden újból visszaáll a régi kerékvágásba, akkor nem kell ennyi mindent megcsinálnod. Mindezt nagyin köszönöm! nem tudom, még meddig fog tartani.

GYEREK Akkor most át kell mennem a szomszéd Bálintékhoz aludni?

ANYA Igen, megbeszéltük. De napközben lehetsz itt, közben beszélhetsz a Nagyival és Apával is – Nagyon hirtelen összerándul a görcstől. - remélem, hogy jön a mentő hamar, mert nagyon jó lenne.

GYEREK Anya, feküdj addig nyugodtan, és mindent meg fogok csinálni, és olyan sok smst írok neked, amennyit csak bírok, csak tartsatok ki! – Ráteszi a kezét az Anya hasára és úgy mondja. – te is hugi! – Anya támolyogva kimegy, a gyerek segíti, aztán odamegy a naplóhoz.

*2020. május 1.*

GYEREK Kedves Naplóm Most már te is látod, hogy miért nem volt időm írni neked. Folytatva a történetet, április 25-én hajnalban megszületett a kishúgom, akit Sárának neveztünk el. Nagyon féltem azon az éjszakán, de a szomszédék megengedték, hogy közben a Nagyival beszélgessek, és ő tartotta bennem a lelket (mindig ezt szokta mondani, amikor segít). Nem láthattam élőben őt egészen a mai napig, amikor is hazajöhettek. hatalmas öröm ért, mert Apa is hazajöhetett velük, és most azért is foltos a napló, mert sírtam az örömtől, és ráfolytak a könnyeim. Ugyan még mindig nincs iskola, lassan kezdjük megszokni. pedig képzeld el, még az az undok portás is hiányzik, aki mindig morog reggelente, és a takarító néni is, aki mindig mondja, hogy meg kell bolondulni ettől a sok szemetelő gyerektől. Sőt még az unalmas órák is hiányoznak, de ezt nem szívesen mondom el senkinek.

Képzeld el, hogy Apa és Anya ma a kishúgom mellé megajándékoztak egy hatalmas tortával, melyen a „Fiunk a hős” felirat van, és amúgy meg csokis. Kaptam egy oklevelet, amit az ápolók készítettek nekem, míg az Apukám ott dolgozott, és tiszteletbeli ápolónak fogadtak. Kár, hogy nem tudom megkóstoltatni veled a tortát, kicsi maszatot azért kenek ide, hátha érzed az ízét. Itt a május, és én nagyon várom, hogy végre mehessek focizni, de most olyan boldog vagyok! Itt vannak a szüleim, a kistestvérem és a nagymamám is nemsokára eljöhet!

Megyek is, mert a kistesóm körül is segítenem kell. Mi is lenne velük nélkülem! Ja, még annyit, hogy Anya kapott egy szuper étkészletet. nem mondtam el még neki, hogy az egyik kistányér véletlenül elrepedt, mikor éppen kenyeret kentem. ne kérdezd, hogy történt, mert nem tudom. Végül is még 5 maradt, nem igaz?

*Sötét*

2020